**DĖL ROKIŠKIO RAJONO SAVIVALDYBĖS TARYBOS 2016 M. GRUODŽIO 28 D. SPRENDIMO NR. TS-209„DĖL ROKIŠKIO RAJONO ŠVIETIMO ĮSTAIGŲ TEIKIAMŲ PASLAUGŲ KAINŲ IR GAUNAMŲ LĖŠŲ PANAUDOJIMO TVARKOS PATVIRTINIMO“ DALINIO PAKEITIMO**

2019 m. gegužės 31 d. Nr. TS-

Rokiškis

 Vadovaudamasi Lietuvos Respublikos vietos savivaldos įstatymo 18 straipsnio 1 dalimi, Rokiškio rajono savivaldybės taryba n u s p r e n d ž i a:

P a k e i s t i „Rokiškio rajono švietimo įstaigų teikiamų paslaugų kainų ir gaunamų lėšų panaudojimo tvarkos“ II skyriaus 4 punktą ir jį išdėstyti taip:

„4. Neformaliojo vaikų švietimo teikėjams, vykdantiems programas mokiniams ir Vaikų dienos centrams švietimo įstaigų patalpos (įskaitant patalpų išlaikymo, eksploatavimo ir komunalinių paslaugų mokesčius) suteikiamos nemokamai.“

 Šis sprendimas per vieną mėnesį gali būti skundžiamas Regionų apygardos administracinio teismo Kauno, Klaipėdos, Panevėžio ar Šiaulių rūmams Lietuvos Respublikos administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

Danutė Kniazytė

Rokiškio rajono savivaldybės tarybai

**SPRENDIMO PROJEKTO „DĖL ROKIŠKIO RAJONO SAVIVALDYBĖS TARYBOS 2016 M. GRUODŽIO 28 D. SPRENDIMO NR. TS-209„DĖL ROKIŠKIO RAJONO ŠVIETIMO ĮSTAIGŲ TEIKIAMŲ PASLAUGŲ KAINŲ IR GAUNAMŲ LĖŠŲ PANAUDOJIMO TVARKOS PATVIRTINIMO“ DALINIO PAKEITIMO“**

**AIŠKINAMASIS RAŠTAS**

**Parengto sprendimo projekto tikslai ir uždaviniai.**

 Šiuo sprendimo projektu siūloma **pakeisti** Rokiškio švietimo įstaigų teikiamų paslaugų kainų ir gaunamų lėšų panaudojimo tvarkos **II skyriaus pastabų 4 punktą**. Pagal dabartinį reglamentavimą suteikiamos tik patalpos, naudotis ir valdyti panaudos pagrindais, tačiau išlieka prievolė mokėti turto išlaikymo mokesčius. Šio projekto esmė – yra poreikis atlesti nuo mokesčių Neformaliojo švietimo teikėjus ir Vaikų dienos centrus, siekiant užtikrinti Neformaliojo vaikų švietimo programų ir Vaikų dienos centrų prieinamumą rajono vaikams.

**Šiuo metu esantis teisinis reglamentavimas.**

 Šiuo metu galioja Rokiškio rajono savivaldybės tarybos 2016 m. gruodžio 28 d. sprendimas Nr. TS-209 „Dėl Rokiškio rajono švietimo įstaigų teikiamų paslaugų kainų ir gaunamų lėšų panaudojimo tvarkos aprašo patvirtinimo“.

 **Sprendimo projekto esmė.**

 Rokiškio rajono savivaldybės tarybos 2016 m. gruodžio 28 d. sprendimu Nr. TS-209 patvirtintame Rokiškio rajono švietimo įstaigų teikiamų paslaugų kainų ir gaunamų lėšų panaudojimo tvarkos apraše numatyta, kad patalpos švietimo įstaigose Neformaliojo švietimo teikėjams ir Vaikų dienos centrams suteikiamos nemokamai, tačiau nenumatyta atleisti nuo turto išlaikymo mokesčių. Šie subjektai gauna finansavimą tik numatytoms veiklos programoms ir darbo užmokesčiui, paslaugos vaikams yra teikiamos nemokamai, todėl papildomų pajamų, kurios galėtų būti nukreiptos patalpų išlaikymo, eksploatavimo ir komunaliniams mokesčiams minėtieji subjektai neturi.

 Šis punktas yra taikomas tik subjektams teikiantiems paslaugas švietimo įstaigose, nes patalpos net ir nevykdant veiklos Neformaliojo švietimo teikėjams ir Vaikų dienos centrams yra išlaikomos iš savivaldybės biudžeto lėšų.

 **Galimos pasekmės, priėmus siūlomą tarybos sprendimo projektą:**

 **teigiamos** – bus sudarytos palankios sąlygos vykdyti veiklą Neformaliojo švietimo teikėjams ir Vaikų dienos centrams;

 **neigiamos** – nebus.

 **Kokia sprendimo projekto nauda Rokiškio rajono gyventojams.** Užtikrintas Neformaliojo vaikų švietimo programų ir Vaikų dienos centrų prieinamumas rajono vaikams.

 **Finansavimo šaltiniai ir jų poreikis.** Finansavimo šaltinis – Rokiškio rajono savivaldybės biudžeto lėšos.

 **Suderinamumas su Lietuvos Respublikos galiojančiais teisės norminiais aktais.** Projektas neprieštarauja galiojantiems teisės aktams.

 **Antikorupcinis vertinimas**. Teisės akte nenumatoma reguliuoti visuomeninių santykių, susijusių su Lietuvos Respublikos korupcijos prevencijos įstatymo 8 straipsnio 1 dalyje numatytais veiksmais.

Švietimo, kultūros ir sporto skyriaus vyriausioji specialistė Danutė Kniazytė